b'\n_START_ARTICLE_\nBiopuhdistus\n_START_PARAGRAPH_\nBiopuhdistus (my\xc3\xb6s bioremediaatio, engl. bioremediation) tarkoittaa biologisten organismien kuten bakteerien tai kasvien k\xc3\xa4ytt\xc3\xb6\xc3\xa4 (fytoremediaatio) esimerkiksi pilaantuneen maaper\xc3\xa4n puhdistamiseen. Usein t\xc3\xa4ss\xc3\xa4 k\xc3\xa4ytet\xc3\xa4\xc3\xa4n hy\xc3\xb6dyksi mikrobeja. Biopuhdistusta ovat esimerkiksi biotuuletus, biostimulaatio ja kompostointi. Kasveilla toteutettava biopuhdistus voidaan toteuttaa fytostabiloinnilla, fytoakkumuloinnilla, fytodegradaatiolla, ritsodegradaatiolla tai fytovolatilisaatiolla. T\xc3\xa4rkein biopuhdistuksen osa-alue on pilaantuneen maaper\xc3\xa4n ja pohjaveden puhdistaminen. T\xc3\xa4m\xc3\xa4 voi tapahtua joko paikan p\xc3\xa4\xc3\xa4ll\xc3\xa4 tai niin, ett\xc3\xa4 pilaantunut aines vied\xc3\xa4\xc3\xa4n muualle puhdistusta varten._NEWLINE_Biopuhdistuksessa kehitet\xc3\xa4\xc3\xa4n jatkuvasti uusia j\xc3\xa4teveden sek\xc3\xa4 teollisuusj\xc3\xa4tteiden puhdistusmuotoja. Biologisten puhdistusprosessien avulla j\xc3\xa4tteit\xc3\xa4 pyrit\xc3\xa4\xc3\xa4n muuttamaan uudelleen k\xc3\xa4ytett\xc3\xa4v\xc3\xa4\xc3\xa4n muotoon._NEWLINE_Biopuhdistuksen avulla voidaan puhdistaa my\xc3\xb6s metallisaastetta maasta, sill\xc3\xa4 monien myrkkymetallien vaikutus v\xc3\xa4henee, kun mikrobit sitoutuvat niiden kanssa. Mikrobien avulla voidaan esimerkiksi muuntaa elohopeaioneja varauksettomiksi ja kromia ja uraania vaarattomiksi yhdisteiksi.'